A BIZOTTSÁG 843/2007/EK RENDELETE
(2007. július 17.)
a 712/2007/EK rendeletnek a tagállamok intervenciós hivatalai birtokában lévő gabonaféléknek a közösségi piacon történő viszonteladására irányuló folyamatos pályázati felhívás tárgyát képező mennyiségek tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére,
mivel:
(1)
A 712/2007/EK bizottsági rendelet (2) folyamatos pályázati eljárást nyitott meg a tagállamok intervenciós hivatalainak birtokában lévő gabonaféléknek a közösségi piacon történő viszonteladására.
(2)
Figyelembe véve a kukorica, a közönséges búza és az árpa Közösségen belüli piacának helyzetét és a gabonafélék iránti kereslettel kapcsolatban az utóbbi hetek során a különböző régiókban észlelhető változásokat, az intervenció keretében meglévő gabonafélékből egyes tagállamokban további mennyiségeket kell rendelkezésre bocsátani. Következésképpen engedélyezni kell az érintett tagállamok intervenciós hivatalai számára a pályázati eljáráson meghirdetett mennyiségek növelését a kukorica esetében Magyarországon 500 000 tonna, a közönséges búza esetében Magyarországon 29 244 tonna, az árpa esetében Franciaországban 13 218 tonna erejéig.
(3)
A 2006/2007-es gazdasági év utolsó pályázati felhívásai során 2007 júniusában az 1483/2006/EK bizottsági rendelettel (3) megnyitott folyamatos pályázati felhívás keretében a belső piacon eladott rozs mennyisége jelentősen megnőtt, aminek következtében a 2007/2008-as gazdasági év során a belső piacon eladható rozsból rendelkezésre álló intervenciós készletek lecsökkentek. Az említett helyzetre való tekintettel a 712/2007/EK rendelettel megnyitott folyamatos pályázati felhívás keretében eredetileg rendelkezésre bocsátott rozsmennyiséget 11 578 tonnával csökkenteni kell.
(4)
Következésképpen a 712/2007/EK rendeletet ennek megfelelően módosítani kell.
(5)
Az e rendeletben foglalt rendelkezések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 712/2007/EK rendelet I. melléklete helyébe a mellékletben szereplő szöveg lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. július 17-én.